PSTC บวก 3% ส่งซิกครึ่งปีหลัง รับรายได้ “โซลาร์รูฟ” หนุน ลุยท่อส่งน้ำมันภาคอีสาน  
PSTC บวก 3% ส่งซิกครึ่งปีหลังลุยโครงการเมกะโปรเจคระบบท่อส่งน้ำมันเส้นทางภาคตะวันออกเฉียงเหนือเต็มสูบ โดยคาดว่าจะแล้วเสร็จในสิ้นปีนี้ และจะเริ่มให้บริการได้ในต้นปี 2565 อีกทั้งทยอยรับรู้รายได้โโซลาร์รูฟท็อปหนุน
10 ก.ย. 2564

ผู้สื่อข่าวรายงานว่าวันนี้ (10 ก.ย. 2564) ราคาหุ้นบริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ณ เวลา 12.06 น. อยู่ที่ระดับ 2.66 บาท เพิ่มขึ้น 0.08 บาท หรือ 3.10% โดยทำจุดสูงสุดที่ 2.72 บาท และทำจุดต่ำสุดที่ 2.56 บาท ด้วยมูลค่าการซื้อขาย 162.26 ล้านบาท

โดยก่อนหน้านี้ นายกัมพล ตติยกวี ประธานเจ้าหน้าที่บริหาร PSTC ได้เปิดเผยถึงการดำเนินงานช่วงครึ่งปีหลัง ว่า บริษัทฯมุ่งมั่นเดินหน้าโครงการเมกะโปรเจคระบบท่อส่งน้ำมันเส้นทางภาคตะวันออกเฉียงเหนือ ซึ่งดำเนินการโดย บริษัท ไทย ไปป์ไลน์ เน็ตเวิร์ค จำกัด โดยมีมูลค่าเงินลงทุนทั้งโครงการประมาณ 9.8 พันล้านบาทอย่างต่อเนื่อง โดยคาดว่าจะแล้วเสร็จในสิ้นปี 2564 และจะเริ่มให้บริการได้ในต้นปี 2565
สำหรับฐานะทางการเงิน ณ วันที่ 30 มิถุนายน 2564 บริษัทฯ มีสินทรัพย์รวม 9,086 ล้านบาท สูงขึ้นกว่า ณ วันที่ 31 ธันวาคม 2563 เนื่องจากบริษัทมีสินทรัพย์หมุนเวียนเพิ่มขึ้นจากงานโครงการก่อสร้างและการลงทุนทั้งในส่วนที่ดินและอาคารสำนักงาน รวมถึงการลงทุนในโครงการผลิตไฟฟ้าจากพลังงานแสงอาทิตย์ที่ติดตั้งบนหลังคาหลายโครงการซึ่งจะทยอยรับรู้รายได้ในครึ่งปีหลังนี้